Korrupsie maak armes seer – Motlanthe | Netwerk24
Deur Reneilwe Dhludhlu 25 Mei 2017 15:32
Staatshulpbronne word deur leiers vir persoonlike gewin misbruik en daar is sistemiese korrupsie in die land wat onverskoonbaar is, het oudpres. Kgalema Motlanthe Donderdag op die bekendstelling van Oxfam Suid-Afrika by Constitution Hill in Johannesburg gesê.
"Sistemiese korrupsie en gierigheid maak die armes seer. Dit druis in teen die beginsels van ons demokrasie," het hy gesê.
Hy het egter ook gesê "ondanks al die probleme in ons land, is daar nog hoop".
Motlanthe het oor die kwessies in die land onder die tema "Herdink Afrika" gepraat, asook probleme waardeur Afrikaleiers in die gesig gestaar word.
Volgens Motlanthe vergeet Afrikaleiers dat hulle aan die bewind kom danksy die kiesers wat hulle verkies het. Mense in magsposisies moet die hoogste etiese standaarde handhaaf waartoe hulle hulself verbind het, sê Motlanthe.
Volgens hom, as 'n mens na die jongste gebeure by Eskom kyk, wil dit voorkom of staatshulpbronne misbruik word.
"Mense wil geprys word omdat hulle die ligte aanhou. Dit is hul enigste verantwoordelikheid."
Die kragvoorsiener is in omstredenheid gehul nadat Brian Molefe as Eskom se uitvoerende hoof heraangestel is.
Motlanthe het ook oor die onderwys gepraat. Volgens hom is die land steeds agter weens Bantoeonderwys – " 'n stelsel wat geskep is om te verseker dat leerlinge nie ekonomies produktief is nie".
Hy sê daar moet in onderwyskolleges belê word om hiervoor op te maak. Motlanthe sê as dié kwessie nie aangepak word nie, sal die land agterweë bly.
Volgens hom is die land nog diep verdeeld.
Hy sê ook hy kan nie stilbly oor die tekorte in die land se politieke moraliteit nie.
"Die politieke krisis word deur immorele en onregverdige leiers gekenmerk."
Wat geslagsgeweld betref, sê Motlanthe die moorde op Suid-Afrikaanse vroue is vyf keer meer as in ander lande en het na die moorde op Karabo Mokoena en Courtney Pieters verwys.
Motlanthe het al dié kwessies as 'n "depressiewe beeld van ons land" beskryf. "Ons kan dit nie los vir dié wat ná ons kom nie. Ons moet nou optree en ons moet dit saam doen. Ons soek 'n Suid-Afrika wat rassisme, xenofobie, seksisme en stamgebondenheid uitsluit."